ฝรั่งหวนซื้อ “บิ๊กแคป” ดัน SET ปิดบวก 16 จุด ลุ้นพรุ่งนี้แกว่งไซด์เวย์ วอลุ่มเบาบาง
SET ปิดบวก 16 จุด หรือ 1% รับนักลงทุนต่างชาติหวนซื้อหุ้น “บิ๊กแคป” โดยเฉพาะหุ้นกลุ่มแบงก์-ลิสซิ่งหนุน หลังเข้าใกล้ช่วงประกาศงบไตรมาส 1/66 แนวโน้มพรุ่งนี้คาดแกว่งไซด์เวย์ วอลุ่มเบาบางใกล้หยุดยาวสงกรานต์ รอติดตามเงินเฟ้อสหรัฐคืนพุธนี้ ให้กรอบแนวต้าน 1,600-1,610 จุด และแนวรับ 1,570-1,580 จุด
SET ปิดบวก 16 จุด หรือ 1% รับนักลงทุนต่างชาติหวนซื้อหุ้น “บิ๊กแคป” แนวโน้มพรุ่งนี้คาดแกว่งไซด์เวย์ วอลุ่มเบาบางใกล้หยุดยาวสงกรานต์
10 เม.ย. 2566

นายชัยพร น้อมพิทักษ์เจริญ กรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวขึ้น แต่มูลค่าการซื้อขายค่อนข้างเบาบาง เนื่องจากเข้าใกล้สู่ช่วงวันหยุดของไทย ประกอบกับตลาดหุ้นอื่นในภูมิภาคเอเชียวันนี้ยังหยุดทำการในช่วงเทศกาลอีสเตอร์ ทำให้นักลงทุนชะลอการลงทุน
อย่างไรก็ตามตลาดหุ้นไทยยังมีแรงหนุนจากแรงซื้อกลับเข้ามาในหุ้นขนาดใหญ่ โดยเฉพาะกลุ่มธนาคารพาณิชย์ที่ปรับเพิ่มขึ้น และเป็นกลุ่มหุ้นที่เข้าใกล้สู่ช่วงการประกาศผลการดำเนินงานไตรมาส 1/66 หลังจากกลับมาเปิดทำการอีกครั้งหลังสงกรานต์ อีกทั้งยังมีหุ้น DELTA ที่ราคากลับมารีบาวด์ขึ้น แม้ว่าจะมีมติผู้ถือหุ้นอนุมัติให้แตกพาร์ ซึ่งสามารถช่วยหนุนดัชนีได้ราว 5 จุด
สำหรับแนวโน้มพรุ่งนี้คาดว่าแกว่งไซด์เวย์ โดยที่ทิศทางของตลาดนักลงทุนจะเริ่มชะลอการลงทุนมากขึ้น เพราะเข้าใกล้สู่วันหยุดทำการในเทศกาลสงกรานต์ของตลาดหุ้นไทย อีกทั้งยังต้องติดตามปัจจัยจากสหรัฐในการายงานตัวเลขเงินเฟ้อเดือนมี.ค.ในคืนวันพุธนี้ โดยให้แนวต้าน 1,600-1,610 จุด ส่วนแนวรับ 1,570-1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
CPALL มูลค่าการซื้อขาย 1,750.66 ล้านบาท ปิดที่ 61.75 บาท เพิ่มขึ้น 0.75 บาท
KBANK มูลค่าการซื้อขาย 1,599.92 ล้านบาท ปิดที่ 132.00 บาท เพิ่มขึ้น 2.00 บาท
BDMS มูลค่าการซื้อขาย 1,382.69 ล้านบาท ปิดที่ 30.50 บาท เพิ่มขึ้น 0.50 บาท
GULF มูลค่าการซื้อขาย 1,227.69 ล้านบาท ปิดที่ 54.00 บาท เพิ่มขึ้น 1.25 บาท
SCB มูลค่าการซื้อขาย 981.32 ล้านบาท ปิดที่ 104.50 บาท เพิ่มขึ้น 1.00 บาท